ศาลฯยกฟ้อง MILL ปลดแอกคดีฉ้อโกง”TSSI”หลังยืดเยื้อนาน 5 ปี จ่อฟ้องกลับผู้เกี่ยวข้องทุกราย!
ศาลฯยกฟ้อง MILL ปลดแอกคดีฉ้อโกง "TSSI" หลังยืดเยื้อนาน 5 ปี จ่อฟ้องกลับผู้เกี่ยวข้องทุกราย!
26 ก.ย. 2561

นายประวิทย์ หอรุ่งเรือง รักษาการกรรมการผู้จัดการใหญ่ บริษัท มิลล์คอน สตีล จำกัด (มหาชน) หรือ MILL ได้เปิดเผยถึง กรณีที่บริษัท, บริษัทในเครือ และนายสิทธิชัย ลีสวัสดิ์ตระกูล ได้ถูกฟ้องร้องโดยผู้ถือหุ้นรายย่อยของบริษัท อุตสาหกรรมเหล็กกล้าไทย จำกัด (มหาชน) หรือ TSSI เนื่องมาจากการที่บริษัทได้ดำเนินการเข้าซื้อสินทรัพย์ของ TSSI จากการขายทอดตลาดของกรมบังคับคดีอย่างถูกต้อง แต่กลับถูกกล่าวหาและฟ้องร้อง โดยบจก.กรุงเทพสลักภัณฑ์ เกิดเป็นคดีความรวมจำนวนกว่า 10 คดี มูลค่ากว่า 1,000 ล้านบาท ซึ่งศาลยกฟ้องทั้งหมดแล้ว
โดยล่าสุดเมื่อวันที่ 26 กันยายน 2561 ศาลแขวงพระนครใต้ ได้มีคำพิพากษา ยกฟ้องคดีหมายเลขดำที่ อ.4018/2557 เป็นคดีสุดท้ายที่ถูกฟ้องร้อง ซึ่งโจทก์ ได้แก่ บจก.กรุงเทพสลักภัณฑ์ โดยมีจำเลย คือธนาคารกรุงเทพ จำกัด (มหาชน) หรือ BBL และนายสิทธิชัย ลีสวัสดิ์ตระกูล ในข้อหาร่วมกันฉ้อโกง ซึ่งมีการฟ้องร้องเมื่อวันที่ 6 พฤศจิกายน 2557
นายประวิทย์ กล่าวว่า คณะกรรมการบริษัทมีความเป็นห่วงมาโดยตลอดเรื่องของกลุ่มคดี ซึ่งยืดเยื้อมานานกว่า 5 ปี ตั้งแต่ประธานกรรมการบริษัท คือ ศาสตราจารย์กิตติคุณ วิษณุ เครืองาม จนถึง พล.อ. วินัย ภัททิยกุล ซึ่งในช่วงที่ผ่านมาการถูกฟ้องร้องในคดีดังกล่าวได้สร้างความเสียหายให้กับบริษัท  ตลอดจนชื่อเสียงของบริษัทเป็นมูลค่ามหาศาล ดังนั้นคณะกรรมการบริษัทจึงมีความเห็นแล้วว่าจะดำเนินการฟ้องร้องเอาผิดกับกลุ่มบริษัทที่สร้างความเสียหายให้กับบริษัท
“ต่อจากนี้ บริษัท สามารถดำเนินการบริหารต่อได้อย่างไร้ข้อกังวล และพร้อมที่จะพัฒนาและขยายกิจการได้อย่างต่อเนื่อง” นายประวิทย์ กล่าวทิ้งท้าย